Facultatea de Chimie a UB organizează sesiune de admitere în septembrie 2024 la toate ciclurile de studii. Oferta educațională: 29 locuri la licență, 82 de locuri la masterat și 19 locuri la doctorat

În perioadele 4–13 septembrie, 9–16 septembrie și, respectiv, 2–12 septembrie 2024, Facultatea de Chimie a Universității din București organizează o nouă sesiune de admitere la programele de studii de licență, masterat și doctorat.
Pentru cei interesați de oferta educațională a studiilor de licență, sunt disponibile în total 29 locuri la taxă, distribuite pe programe astfel: 9 la Chimie; 11 la Biochimie Tehnologică și 12 la Chimie Farmaceutică.
Criteriul de admitere pentru studiile de licență este exclusiv media obținută la examenul de bacalaureat. 

Programele de masterat pe care Facultatea de Chimie a Universității din București le propune pentru studiu sunt: Chimia medicamentelor și produselor cosmetice (CMPC); Biomolecule (BIOM) și masterul de excelență Chimia Materialelor Avansate (CAM) (cu predare în limba engleză), toate fiind mastere de cercetare. 
Pentru acestea sunt scoase la concurs 80 de locuri la taxă (30 locuri CMPC, 30 locuri BIOM și 10 locuri CAM) și 2 locuri pentru etnici / români de pretutindeni (fără taxă, fără bursă; un loc la CMPC și unul la BIOM).
Criteriul de admitere la acest ciclu de studii universitare este reprezentat de media generală formată din: 50% nota obținută la examenul de licență și 50% nota obținută la interviu. 
Ofera educațională a Școlii Doctorale în Chimie este de 9 locuri la buget (5 locuri cu bursă, 4 locuri fără bursă) și 10 locuri cu taxă. Admiterea la studiile doctorale constă în susținerea unui colocviu.

Înscrierile pentru licentă și masterat se fac online, pe platforma dedicată admiterii, https://admitereonline.unibuc.ro, iar pentru doctorat, la sediul facultății (Bulevardul Regina Elisabeta, nr. 4–12, Sector 3) sau la adresa de e-mail cornelia.floroiu@chimie.unibuc.ro. 
„Corpul profesoral al Facultății de Chimie vă așteaptă cu drag să faceți parte din comunitatea sa academică și vă asigură că, prin disciplinele prevăzute în planurile de învățământ, veți dobândi cunoștințe și abilități de chimist capabil să performeze în cercetare, controlul calităţii, învățământ și alte domenii conexe, vă îndrumă spre a vă descoperi drumul profesional pe care doriți să îl urmați mai departe și vă ajută să vă conturați personalitatea”, este mesajul transmis de Facultatea de Chimie candidaților.

Mai multe informații despre admiterea la programele de studii în sesiunea din septembrie sunt disponibile pe site-ul Facultății de Chimie, secțiunile „Admitere în ciclul de licență”, „Admitere la Masterat”, „Admitere la doctorat”, precum și pe pagina de Facebook.
